 **Mesto Vrbové**

 *Mestský úrad, Ul. gen. M. R. Štefánika č. 15/4, 922 03 Vrbové*

**Dodatok č. 1 k VZN č. 8/2016 vyvesené na úradnej tabuli v meste Vrbové,**

 **dňa: 09.05.2017**

**Dodatok č. 1 k VZN č. 8/2016 prerokované a  schválené v MsZ dňa: 24.05.2017**

**Dodatok č. 1 k VZN č. 8/2016 bolo po schválení vyvesené na úradnej tabuli**

 **v meste dňa: 25.05.2017**

**Dodatok č. 1 k VZN č. 8/2016 po schválení nadobúda účinnosť pätnástym dňom od vyvesenia, ak v ňom nie je ustanovený neskorší dátum účinnosti, t.j. 11.06.2017.**

Mesto Vrbové v zmysle ustanovenia § 4 ods. 1 a 3 písm. a) a  ustanovenia § 6 ods. 1 zákona č. 369/1990 Zb. o  obecnom zriadení v platnom znení a v súlade so zákonom č. 131/2010 Z.z. o pohrebníctve z 3. marca 2010 v znení neskorších predpisov

***v y d á v a***

pre územie mesta Vrbové

**D O D A T O K č. 1**

**k**

**Všeobecne záväznému nariadeniu č. 8/2016**

**Prevádzkový poriadok pohrebiska mesta Vrbové**

### Mestské zastupiteľstvo vo Vrbovom v súlade s § 6 a § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov v spojení s ustanovením § 4 ods. 3 písm. g) citovaného zákona a v súlade so zákonom č. 131/2010 Z.z. o pohrebníctve z 3. marca 2010 v znení neskorších predpisov vydáva tento dodatok č. 1 k Všeobecne záväznému nariadeniu mesta Vrbové č. 8/2016 - Prevádzkový poriadok pohrebiska mesta Vrbové, ktoré sa mení a dopĺňa takto:

**Čl. I.**

1. **V článku 5 sa mení a dopĺňa bod 1. nasledovne :**

**Článok 5**

**Ukladanie ľudských pozostatkov**

1. Hrob na ukladanie ľudských pozostatkov musí spĺňať tieto požiadavky:
	1. hĺbka musí byť pre dospelú osobu a dieťa staršie ako 10 rokov najmenej 1,6 m, pre dieťa mladšie ako 10 rokov najmenej 1,2 m, pre uloženie urny najmenej 0,5 m
	2. dno musí ležať najmenej 0,5 m nad hladinou podzemnej vody,
	3. bočné vzdialenosti medzi jednotlivými hrobmi musia byť najmenej 0,3 m,
	4. rakva s ľudskými pozostatkami musí byť po uložení do hrobu zasypaná skyprenou zeminou vo výške minimálne 1,2 m.
2. **V článku 7 sa mení a dopĺňa bod 3. nasledovne :**

**Článok 7**

**Práva a povinnosti nájomcu hrobového miesta**

3. Cena nájomného za užívacie právo k hrobu na 10 rokov je stanovená nasledovne:

a) jednohrob 24,00 Eur

b) dvojhorob 48,00 Eur

c) trojhrob 72,00 Eur

d) štvorhrob 96,00 Eur

e) detský hrob 5,00 Eur

f) urnový hrob 10 Eur

1. **V článku 11 sa mení a dopĺňa bod 2. odstavec d) - e)**

 **Článok 11**

**Stavby a práce na pohrebisku**

2. Pri vykonávaní stavebných prác sa musí nájomca riadiť týmito zásadami:

a) základy musia byť dimenzované na únosnosť pôdy;

b) odstup medzi hrobmi musí byť minimálne 30 cm;

c) predné a zadné hrany ohrady musia byť v jednej rovine s hranami susedných

 hrobov.

d) pri zhotovení obruby hrobov musia byť dodržané tieto maximálne vonkajšie rozmery:

- pri jednohrobe: 110 cm x 245 cm

- pri dvojhrobe: 220 cm x 245 cm

- pri trojhrobe: 330 cm x 245 cm

- pri štvorhrobe: 440 cm x 245 cm

- pri detskom hrobe: 60 cm x 110 cm.

e) pri zhotovení urnového miesta musí byť dodržaný maximálny vonkajší rozmer platne a obruby urnového miesta: 80 cm x 70 cm a bočná vzdialenosť medzi obrubami jednotlivých urnových miest 20 cm.

1. **V článku 12 sa mení a dopĺňa bod 6. nasledovne :**

**Článok 12**

**Povinnosti návštevníkov cintorína a správanie sa na cintoríne**

6. Reklamu je možné umiestňovať na pohrebisku po zaplatení poplatku a to len do tabúľ

 na to určených a to so súhlasom správcu cintorína. Reklama môže byť vo formáte A4.

 Poplatok sa uhrádza u správcu cintorína a cena za reklamu na 1 rok je stanovená na 20 €.

1. **V článku 17 sa mení a dopĺňa bod 1., 2., 3. a  4. nasledovne :**

**Článok 17**

# Ochrana historicky cenných hrobov

1. Historicky cenné náhrobky (hroby) sú chránené buď na pôvodnom mieste, alebo sú

 umiestnené v  sektore č. 7A, v  sektore č. 11 (okolo kaplnky) a  v sektore č. 1 (okruh

 chodníka nad Domom smútku). Za ochranu zodpovedá správca cintorína.

2. V prípade, že príde k zmene majiteľa hrobového miesta historicky cenného hrobu, je nový

 majiteľ povinný zachovať predovšetkým náhrobný kameň (pomník) a tie časti, na základe

 ktorých bol hrob určený ako historicky cenný a tieto udržiavať.

3. Historicky cenné a  chránené hroby, ktoré sú uvedené v prílohe č. 2 tohto VZN

 č. 8/2016 nepodliehajú spoplatneniu za nájomné za užívacie právo k hrobu v zmysle

 ustanovenia článku 7, bod 3. tohto VZN.

4. Náhrobky, ktoré nemajú preukázateľne majiteľov, môžu byť z pôvodného miesta

 odstránené. AK si zasluhujú ochranu a  záujem mesta to vyžaduje, budú

 premiestnené do sektoru č. 7A. Návrhy na odstránenie náhrobku, prípadne na presun

 do sektoru č. 7A podá správca cintorína komisii kultúry, mládeže, športu a vzdelávania

 pri MsZ, ktorá o  nich rozhodne. Na náhrobky, ktoré sú (a budú) umiestnené

 v   sektore č. 7A sa nemôže pochovávať s výnimkou hrobových miest, ktoré ku dňu

 nadobudnutia účinnosti tohto VZN sú už zaplatené.

**Čl. II.**

Ďalej sa  dodatkom č. 1 k  Všeobecne záväznému nariadeniu mesta Vrbové č. 8/2016 - Prevádzkový poriadok pohrebiska mesta Vrbové mení a dopĺňa príloha č. 1 a  príloha č. 2 nasledovne :

#### Príloha č. 1

#### Prevádzkový poriadok pohrebiska mesta Vrbové

**Cenník regulovaných cien za služby poskytované na pohrebisku na území mesta Vrbové**

Útvar miestneho hospodárstva MsÚ Vrbové

|  |  |  |
| --- | --- | --- |
| **Položka** |  | **Cena v €** |
| **Výkop hrobovej jamy** | Dospelý | **80,00** |
| Dospelý s obtiažnosťou - sekanie starých základov, stromové korene ... | **110,00** |
| Prehĺbený | **100,00** |
| Prehĺbený s obtiažnosťou - sekanie starých základov, stromové korene ... | **130,00** |
| Detský a urnový  | **40,00** |
| **Prechodné uloženie zosnulého****v chladiacom zariadení****do zákonnej lehoty pochovania** | Za prvých 24 hod. | **5,00** |
| Za každých ďalších12 hod.(aj započatých) | **2,50** |
| **Zapožičanie obradnej siene + príslušné služby** | **20,00** |
| **Zapožičanie prenosného ozvučenia a reprodukovanej hudby** | **10,00** |
| **Reprodukovaná hudba - evanjelici** | **7,00** |
| **Prenášanie rakvy v priestoroch domu smútku vrátane demontáže, montáže veka rakvy a odvozu rakvy k hrobovému miestu** | **8,00** |
| **Manipulácia s kvetinovými darmi (v cene je zahrnutá aj fyzická likvidácia** **z hrobu)** | **14,00** |
| **Odkrytie krypty** | **35,00** |
| **Uloženie do krypty a zakrytie** | **80,00** |
| **Odkladanie a položenie krycích dosiek** | **35,00** |
| **Odkladanie a položenie krycích dosiek s obtiažnosťou** | **115,00** |
| **Pochovávanie a výkop jamy** **v sobotu – 50% príplatok** | Dospelý | **120,00** |
| Dospelý s obtiažnosťou | **180,00** |
| Prehĺbený | **150,00** |
| Prehĺbený s obtiažnosťou | **210,00** |
| Detský a urnový | **60,00** |
| Odkrytie krypty | **52,00** |
| Uloženie do krypty a zakrytie | **120,00** |
| **Pochovávanie a výkop jamy****v  nedeľu a v  deň pracovného****pokoja – 100% príplatok** | Dospelý | **160,00** |
| Dospelý s obtiažnosťou | **220,00** |
| Prehĺbený | **200,00** |
| Prehĺbený s obtiažnosťou | **260,00** |
| Detský a urnový | **80,00** |
| Odkrytie krypty | **70,00** |
| Uloženie do krypty a zakrytie | **160,00** |

#### Príloha č. 2

#### Prevádzkový poriadok pohrebiska mesta Vrbové

**Zoznam mestom chránených hrobov**

1. **Rodina Bábikovcov - č. 2/150,** ide o rodinnú kryptu bez náhrobku, v ktorej je pochovaný známy vrbovský lekárnik PhMr. Ján Bábik (1894 – 1937) a jeho syn RNDr. PhMr. Ivan Bábik, CSc., farmaceut (1928 – 1992).
2. **Štefan Bachár a príbuzní - č. 8/53,** pieskovcový náhrobok v tvare hranatého stĺpa na vrchole s vázou (na vrbovskom cintoríne sú ešte dva rovnakého typu). Na troch stranách má nápisné tabuľky.
3. **Karol Barton** (1858 – 1933), učiteľ a organista vo Vrbovom; **Štefan Pyšný** (1889 – 1969), riaditeľ školy a organista vo Vrbovom - **č. 7/142,** rodinná krypta s pomníkom z čiernej žuly, zhotovil Rympler Piešťany.
4. **Ján Boór,** ide podľa všetkého o krajčíra Jána Boóra, otca troch slovenských národovcov a literátov: Jána Juraja (1826 – 1889), Jozefa (1829 – 1874) a Michala (1837 – 1891) - **č. 12/133,** pieskovcový náhrobok v  tvare štvorhranného stĺpa, na vrchole s vázou. Do prednej časti je vsadená tabuľka s nápisom obsahujúcim chronogram.
5. **Ľudovít Čimo a príbuzní.** Menovaný bol vrbovským obyvateľom, začas pôsobil ako učiteľ na tunajšej ľudovej škole, neskôr bol správcom školy v Lančári. Zahynul pri bombardovaní Vrbového v roku 1944 - **č. 2/169,** náhrobok z čierneho prírodného kameňa, zhotovil Krupa Trenčín.
6. **Štefan Dlháň** (1891 – 1965), učiteľ a organista, riaditeľ školy - **č. 4/25,**  pomník zo sivého syenitu. V hrobe sú pochovaní aj jeho blízki príbuzní.
7. **Michal Emanuel** (1787 – 1859), brat básnika a národovca Jozefa Emanuela, ktorý je pravdepodobne autorom nápisu na pomníku z ružového mramoru v hornej časti ukončeného krížom – **č. 12/3.**
8. **Anna Emanuelová, rodená Schollová** (1765 – 1826), matka národovca Jozefa Emanuela - **č. 11/86,** náhrobok z ružového mramoru ukončený krížom, pod ktorým je vytesaný obrys anjela nad Kristovým prázdnym hrobom po zmŕtvychvstaní.
9. **Etelka Fadďášová,** šľachtičná (1813 – 1848) - **č. 12/42,** pieskovcový pomník ukončený krížom. Je do neho vsadená oválna nápisná tabuľka z ružového mramoru, husto popísaná maďarským textom. Nad tabuľkou je korunka.
10. **Michal Filo** (1763 – 1840), mlynársky majster – **č. 11/17,** pieskovcový pomník ukončený krížom s nápisnou tabuľkou, na hrobe je krycia doska.
11. **Štefan Hrdina** († 1910), remeselník, od roku 1890 prvý predseda vrbovského priemyselného spolku - **č. 9/13,** pomník z ružového mramoru v tvare kríža s podstavcom, na ktorom je maďarský nápis.
12. **Jozef Jantausch** (1842 – 1919), remeselník, otec biskupa Dr. Pavla Jantauscha; **Anna Kubalová, rodená Jantauschová** (1877 – 1923), národovkyňa - **č. 12/4,** rodinná krypta s náhrobkom z čierneho prírodného kameňa (zhotovil *„Štábla, Hodonín“).*
13. **Rodina Kabátová - č. 2/158,**  jediná rodinná hrobka s malou kaplnkou. V kaplnke je umiestnený malý oltár a nad ním drevený kríž. Na kockách, ktoré zakrývajú vchod do hrobky je vpísaný rok 1943.
14. **Mária Kavická,** prvá polovica 19. storočia - **č. 8/93,** pieskovcový náhrobok ukončený krížom. Pod krížom je trojuholník s nápisom IHS. V spodnej časti náhrobku, pod textom sa nachádza celofigurálny reliéf Panny Márie.
15. **Akvína Kolníková** (1916 – 1985), generálna predstavená premonštrátok - **č. 3/109**  náhrobok s nápisnou tabuľkou (z r. 2007).
16. **Pavol Košacký** (1816 – 1892), evanjelický farár -  **č. 4/27,** železný kríž bez mena.
17. **František Kubíček** (1852 – 1913), katolícky farár a jeho rodičia - **č. 7/121,** mohutný náhrobok z čierneho prírodného kameňa s maďarským nápisom (zhotovil *„Feigler Pozsony“).*
18. **Mária Macháčová** (1900 – 1983), učiteľka - **č. 3/212,**  náhrobok z terazza s čiernou opaxitovou nápisnou tabuľkou.
19. **Maršo**, šľachtic († 18. storočie) - **č. 12/59,** pieskovcový pomník v tvare srdca ukončený krížom a nečitateľným nápisom.
20. **Ján Mego** († 1866)**,** hrnčiarsky majster - **č. 1/285,**  malý pieskovcový pomník hore ukončený krížom s nápisom.
21. **Štefan Nezbud Kobza** († 1752), zeman - **č. 1/ pri strome v kruhu,** najstarší datovaný pomník na cintoríne. Je zhotovený z pieskovca v tvare kríža, v spodnej časti je plasticky zobrazená lebka s prekríženými hnátmi.
22. **Bratia Nižnanskí - č. 8/102**  pomník zo sivého mramoru. Zhotovil Rympler.
23. **Vojtecha Polakovičová** (1900 – 1978), provinciálna predstavená premonštrátok, v päťdesiatych rokoch 20. storočia z náboženských príčin väznená - **č. 3/70,**  jednoduchý náhrobok z terazza s opaxitovou nápisnou tabuľkou, v r. 2007 nahradený novou nápisnou tabuľkou.
24. **Ján Rösner** (1777 – 1859), rytier z Rosenbergu, švagor básnika a národovca Jozefa Emanuela - **č. 11/85,**  náhrobok z ružového mramoru ukončený krížom s nápisom.
25. **Eva Sabová -**  **č. 11/41,**  kovový kríž s nápisnou tabuľkou.
26. **Sluha** († 1765), zeman - **č. 7/122,**  pieskovcový pomník v tvare kríža s latinským textom, jeden z naj-starších. V spodnej časti je reliéf lebky s prekríženými hnátmi.
27. **Pavol Sále,** vrbovský zemepán - komposesor; **Dr. Ľudovít Szále,** hlavný slúžny v Senici. V texte nápisu sa uvádza aj Mária Selešiová, ktorá bola manželkou vrbovského zemepána - komposesora Mateja Ravasa - **č. 12/129,** rodinná hrobka pôvodne slovenskej šľachtickej rodiny doloženej vo Vrbovom už v 17. storočí (Sali). Náhrobok je zhotovený z pieskovca. Sú na ňom osadené dve nápisné tabuľky s latinským textom.
28. **Mária Škrobiová** († 1861) - **č. 11/30,**  pieskovcový pomník s krížom, pod ktorým je symbol Božej Prozreteľnosti. Pôvodne boli do neho vsadené štyri nápisné tabuľky, z ktorých je zachovaná len jedna.
29. **Stanislav Tamaškovič** (1736 – 1798), remeselník – *„karbar“ -*  **č. 7/144,**  pieskovcový pomník ukončený krížom (hrob prekrytý krycou doskou) so slovenským nápisom z konca 18. storočia:
30. **Štefan Vydarený** (1853 – 1921), fotograf a hodinár, **Anna, rodená Janíková** (1854 – 1938), národovkyňa, perzekvovaná za Uhorska - **č. 4/52,**  malý náhrobok s tabuľou z čierneho prírodného kameňa.

Medzi mestom chránené náhrobky patria aj viaceré ďalšie, ktoré kvôli zlej čitateľnosti ich nápisov nie je možné bližšie identifikovať. Ide o kamenárske práce z 18. a 19. storočia, na ktorých boli vytesané slovenské texty (hroby č. 8/90 , 106; 9/22, 29; 11/6, 29, 35, 36, 37; 12/21, 59). Okrem toho sú mestom chránené všetky náhrobky v sektore č. 7A, v sektore č. 11 (okolo kaplnky) a v sektore č. 1 (okruh chodníka nad Domom smútku).

**Čl. III.**

**Záverečné ustanovenia**

1. Otázky, ktoré nie sú upravené v tomto dodatku č. 1 k Všeobecne záväznému nariadenia mesta č. 8/2016 - Prevádzkový poriadok pohrebiska mesta Vrbové sa spravujú príslušnými právnymi predpismi.
2. Návrh tohto dodatku č. 1 k VZN č. 8/2016 bol zverejnený na úradnej tabuli mesta Vrbové 15 dní pred rokovaním MsZ, na uplatnenie pripomienok k návrhu dňa 09.05.2017.
3. Dodatok č. 1 k VZN č. 8/2016 bol schválený MsZ dňa 24.05.2017, uznesením č. 64/V/2017 a  nadobudne účinnosť dňa 11.06.2017.

Vo Vrbovom dňa 25. 05. 2017

**Dott. Mgr. Ema Maggiová, v. r.**

 **primátorka mesta**